વધુ માહિતી આપતાં સ્ટેશન તરફ જઈ રહેલા રવિ શાહે મિડ-ડે LOCALને કહ્યું હતું કે ‘ઘાટકોપર-વેસ્ટના કામા લેન જંક્શન પાસેથી ફેરિયાઓ રસ્તા પર કે ફુટપાથ પર બેસી પોતાના સામાનનો પથારો કરીને ધંધો કરતા હોય છે. તેમને લીધે રસ્તા પર વસ્તુ લેનારાઓની ભરચક ભીડ જામતી હોય છે. સ્ટેશન તરફ અથવા લાલ બહાદુર શાસ્ત્રી માર્ગ તરફ જતા-આવતા રાહદારીઓ માટે અહીંથી પસાર થવું કસોટી સમાન બન્યું છે. BMCની ગાડીઓ અહીંથી પસાર થતી હોય છે, પણ ફેરિયાઓ અને અધિકારીઓ વચ્ચે સાઠગાંઠ હોવાથી કર્મચારીઓ પહેલેથી જ સૂચવી દે છે કે તેઓ આ રસ્તા પરથી પસાર થવાના છે અને જ્યારે તેઓ આ તરફ આવે એ પહેલાં ફેરિયાઓ અહીંથી છૂ થઈ જાય છે. આથી ફેરિયાઓ પર BMC કાર્યવાહી કરતી જ નથી.’